
Zamislite Ijude u vrijeme Allahovog Poslanika, sallallahu alejhi ve 
sellem, kada su čuli njegov poziv da se vjeruje da je nema Boga osim 
Allaha i kada su povjerovali u njega, a nisu ga vidjeli... 

Zamislite koliko je taj poziv bio jasan i koliko je Poslanik, sallallahu 
alejhi ve sellem, bio impozantna ličnost da su ljudi prihvatali njegov 
poziv bez ličnog kontakta i bez da ga uopće i vide... 

Ali, zamislite isto tako koliko su želju oni imali da ga samo jednom 
vide kada su znali da vjeruju u njega kao Allahovog Poslanika i da 
im je to vjerovanje spas od vatre... 

U jednom hadisu Poslanik, sallallahu alejhi ve sellem, veli: "Doći će vrijeme kada bi jedan od 
vas dao svoju porodicu i imetak samo da me vidi." (Muslim) On se ovdje obratio onima koji su 
ga već vidjeli, a koji će željeti da ga ponovo vide. 

A mi...Mi ga ne možemo vidjeti u svom životu ma koliko željeli, osim na Sudnjem danu i u 
Džennetu, inšallah. 

Ipak, možemo nešto vidjeti što je on ostavio nama u nasljedstvo, možemo vidjeti njegove 
nasljednike, učenjake koji hode njegovim stopama i koji svim podsjećaju ne njega, sallallah 
alejhi ve sellem. 

Imao sam ogromnu želju da samo vidim nekog od takvih učenjaka, i...Kada sam neke od njih 
samo sreo, i vjerujte da ne pretjerujem, kada sam vidio njihovo ponašanje, njihov razgovor sa 
nama običnim ljudima, njihovo ophođenje sa njihovim učenicima, njihovu brigu za siromasima, 
za mazlumima, za potlačenim muslimanima, njihovu ljubaznost, njihovo podsticanje ljudi na 
dobro, kako slušaju ljude kada im iznose svoje probleme i kako ih nakon toga usmjeravaju 
drugima za koje smatraju da će im ponuditi rješenje za njihove probleme... Kada sam neke od 
njih vidio rekao sam sebi: "Gospodaru moj, hvala ti. Sada da umrem, umro bih sretan što sam 
vidio da sam vidio istinske nasljednike mog Poslanika." 

Samo hoću da vam kažem da bih volio da ih i vi vidite, neke od njih, jer ne umijem da vam 
opišem koliko to ostavlja dojam na insana. 

Ovo svakako ne znači niti da kod nas nema istinskih učenjaka, niti da neki nisu dosljedni 
sljedbenici našeg Poslanika. Nipošto. No, razlika ima i poznata je svakom ko je to doživio. 

